गणित का अगर कोई भी सवाल हल करना हो तो कम से कम चार से पांच मिनट लग जाते हैं। अगर हमें किसी पुराने साल की किसी तारीख का वार निकालना हो तो हमें मोबाइल में या कैलेंडर में देखना पड़ेगा। लेकिन अंबाला छावनी के बाजारों में भीख मांगने वाला एक ऐसा व्यक्ति भी है जिसका दिमाग कंप्यूटर ही नहीं बल्कि केलकुलेटर से भी तेज दौड़ता है। रेल विहार स्थित सुंदरनगर कॉलोनी का रहने वाला परवीन नौवीं फेल है। उसे किसी पुराने या आने वाले नए साल की तारीख का भी वार हो या गणित में कोई सवाल का जवाब देना हो तो उसे महज 5 से 10 सेकेंड का ही समय लगता है। उसका दिमाग इतना तेज कैसे है, यह उसे खुद को भी नहीं पता है। यही नहीं अंबाला छावनी के बाजारों में अधिकतर दुकानदार ही नहीं उसकी कॉलोनी में रहने वाले लोग भी उसके हुनर से रूबरू है।